amanoisuno/poetBack huggingface dataset:
奉酬於中丞使君郡齋臥病見示一首 皎然 
宿昔祖師教，了空無不可。枯槁未死身，理心寄行坐。仁公施春令，和風來澤我。生成一草木，大道無負荷。論入空王室，明月開心胸。性起妙不染，心行寂無蹤。若非禪中侶，君為雷次宗。比聞朝端名，今貽郡齋作。真思凝瑤瑟，高情屬雲鶴。抉得驪龍珠，光彩曜掌握。若作詩中友，君為謝康樂。盤薄西山氣，貯在君子衿。澄澹秋水影，用為字人心。群物如鳧鷖，遊翱愛清深。格居第一品，高步淩前躅。精義究天人，四坐聽不足。伊昔柳太守，曾賞汀洲蘋。如何五百年，重見江南春。公每省往事，詠歌懷昔辰。以茲得高臥，任物化自淳。還因訪禪隱，知有雪山人。
贈李中丞洪一首 皎然 
深沈閫外略，奕世當榮寄。地裂大將封，家傳介珪瑞。至今漳河俗，猶受仁人賜。公初鎮惟邢，決勝無精兵。重圍逼大敵，六月守孤城。政用仁恕立，恩由賞罰明。遂令麾下士，感德不顧生。于時聞王師，諸將兵頗黷。天子狩南漢，煙塵滿函穀。純臣獨耿介，下士多反復。明公仗忠節，一言感萬夫。物性如蒺藜，化作春蘭敷。見說金被爍，終期玉有瑜。移官萬里道，君子情何如。伊昔避事心，乃是方袍客。頓了空王旨，仍高致君策。安知七十年，一朝值宗伯。言如及清風，醒然開我懷。宴息與遊樂，不將衣褐乖。海底取明月，鯨波不可度。上有巨蟒吞，下有毒龍護。一與吾師言，乃於中心悟。咄哉冥冥子，胡為自塵汙。
杼山禪居寄贈東溪吳處士馮一首 皎然 
青雲何潤澤，下有賢人隱。路入菱湖深，跡與黃鶴近。野風吹白芷，山月搖清軫。詩祖吳叔庠，致君名不盡。身當青山秀，文體多郢聲。澄澈湘水碧，泬寥楚山青。時人格不同，至今罕知名。昔賢敦師友，此道君獨行。既得廬霍趣，乃高雷遠情。別時春風多，掃盡雪山雪。為君中夜起，孤坐石上月。悠然遺塵想，邈矣達性說。故人不在茲，幽桂惜未結。
妙喜寺高房期靈澈上人不至，重招之一首 皎然 
晨起峰頂心，懷人望空碧。掃雪開寺門，灑水淨僧席。言笑形外阻，風儀想中覿。馳心驚葉動，傾耳聞泉滴。豈慮咆虎逢，乍疑崩湍隔。前期或不顧，知爾隳常格。如今誰山下，秋霖步淅瀝。吾亦聊自得，行禪荷輕策。松聲暢幽情，山意導遐跡。舉目無世人，題詩足奇石。貧山何所有，特此邀來客。
奉和薛員外誼贈湯評事衡反招隱之跡兼見寄十二韻 皎然 
喜友稱高儒，曠懷美無度。近為東田誘，遂耽西山趣。庭有介隱心，得無雲泉誤。府公中司貴，頻貽咫尺素。郡佐仙省高，亦贈瓊瑤句。誚茲長往志，紆彼獨游步。禪子方外期，夢想山中路。艱難親稼穡，晨夕苦煙霧。曷若孟嘗門，日榮國士遇。鏗鏘聆綺瑟，攀折邇瓊樹。幽踐隨鹿麋，久期怨蟾兔。情同不系舟，有跡道所惡。
答黎士曹黎生前適越後之楚 皎然 
楚木紛如麻，高松自孤直。願得苦寒枝，與君比顏色。故鄉眇天末，羈旅滄江隅。委質在忠信，苦心無變渝。何繇表名義，贈君金轆轤。何以美知才，投我懸黎珠。遽為千里別，南風思越絕。愛君隨海鷗，倚棹宿沙月。不棲惡木上，肯蹈巴蛇穴。一上蕭然峰，擬蹤幽人轍。晨興獨西望，郢水期溯沿。夜到洞庭月，秋經雲夢天。黎生知吾道，此地不潸然。欲寄楚人住，學拏漁子船。奈何北風至，攪我窗中弦。遊子動歸思，江蘺亦綿綿。篋中封禪書，欲獻無由緣。豈乏晨風翼，翻飛到日邊。
答豆盧次方 皎然 
吾愛道交論，為高貴世名。昔稱柴桑令，今聞豆盧生。彼生清淮氣，獨鐘文中彩。近作公宴詩，如逢何柳在。吾用古人耳，采君四坐珍。賢士勝朝暉，溫溫無冬春。朝暉爍我肌，賢士清我神。微爾與雲鵠，幽懷何由申。別來秋風至，獨坐楚山碧。高月當清冥，禪心正寂曆。增波徒相駭，人遠情不隔。有書遺瓊什，以代貂襜褕。風教淩越絕，聲名掩吳趨。懸璧安可酬，徙倚還踟躕。
答蘇州韋應物郎中 皎然 
詩教殆淪缺，庸音互相傾。忽觀風騷韻，會我夙昔情。蕩漾學海資，郁為詩人英。格將寒松高，氣與秋江清。何必鄴中作，可為千載程。受辭分虎竹，萬里臨江城。到日掃煩政，況今休黷兵。應憐禪家子，林下寂無營。跡隳世上華，心得道中精。脫略文字累，免為外物攖。書衣流埃積，硯石駁蘚生。恨未識君子，空傳手中瓊。安可誘我性，始願愆素誠。為無鸑鷟音，繼公雲和笙。吟之向禪藪，反愧幽松聲。
答鄭方回 皎然 
獨禪外念入，中夜不成定。顧我憔悴容，澤君陽春詠。詞貞思且逸，瓊彩何暉映。如聆雲和音，況睹聲名盛。琴語掩為聞，山心聲宜聽。是時寒光澈，萬境澄以淨。高秋日月清，中氣天地正。遠情偶茲夕，道用增寥夐。思君處虛空，一操不可更。時美城北徐，家承谷口鄭。軒車未有轍，蒿蘭且同徑。莊生誡近名，夫子罕言命。是以耕楚田，曠然殊獨行。萎蕤鸞鳳彩，特達珪璋性。通隱嘉黃綺，高儒重荀孟。世汙我未起，道蹇吾猶病。逸翮思冥冥，潛鱗樂游泳。宗師許學外，恨不逢孔聖。說詩迷頹靡，偶俗傷趨競。此道誰共詮，因君情欲罄。
答俞校書冬夜 皎然 
夜閑禪用精，空界亦清迥。子真仙曹吏，好我如宗炳。一宿覿幽勝，形清煩慮屏。新聲殊激楚，麗句同歌郢。遺此感予懷，沈吟忘夕永。月彩散瑤碧，示君禪中境。真思在杳冥，浮念寄形影。遙得四明心，何須蹈岑嶺。詩情聊作用，空性惟寂靜。若許林下期，看君辭簿領。
妙喜寺達公禪齋寄李司直公孫、房都曹德裕…四十二韻 皎然 
我祖傳六經，精義思朝徹。方舟頗周覽，逸書亦備閱。墨家傷刻薄，儒氏知優劣。弱植庶可凋，苦心未嘗輟。中年慕仙術，永願傳其訣。歲駐若木景，日餐瓊禾屑。嬋娟羨門子，斯語豈徒設。天上生白榆，葳蕤信好折。實可反柔顏，花堪養玄發。求之性分外，業棄金亦竭。藥化成白雲，形凋辭素穴。一聞西天旨，初禪已無熱。涓子非我宗，然公有真訣。卻尋丘壑趣，始與纓紱別。野飯敵膏粱，山楹代藻棁。與君北岩侶，遊寓日常昳。靜對春穀泉，晴披陽林雪。境清覺神王，道勝知機滅。詣寂長杳冥，忘歸暫採擷。物生豈有心，麗容俟予別。桂子何蓂苓，琪葩亦皎潔。此木生意高，亦與眾芳列。賞墨識屢換，省躬悟彌切。微尚若不虧，足以全吾節。北風吹蕙帶，蕭寥聞蜻蛚。宿昔廬峰期，流芳已再歇。不有清屏鑒，使我商弦絕。願寄千里心，月高不可掇。優遊邦之直，遠矣踵前烈。立俗忘毀譽，遇物遺巧拙。真氣獨翛然，軒裳詎能絏。都曹風韻整，綱紀信明決。於交必傾寫，立行豈矜伐。政與清渭同，分流自澄澈。裴侯資亮直，中誠豈徒說。古人比明義，清士願交結。溫溫躬珪彩，終始聲不缺。顏生炯介士，有志不可越。仗義冒險難，持操去淄涅。世論高二賢，賢賢繼前哲。四子遭明盛，裒然皆秀傑。理名雖殊跡，悟道寧異轍。愛爾竹柏姿，為予寒不折。
遙酬袁使君高春暮行縣，過報德寺見懷 皎然 
江春行求瘼，偶與真境期。見說三陵下，前朝開佛祠。停舟仰麗刹，繡組發香墀。咫尺空界色，天人花落時。盛遊限羸疾，悚踴瞻旌旗。峰翠羨閒步，松聲入遙思。素高淮陽理，況負東山姿。迨此一登覽，深情見新詩。
冬日遙和盧使君幼平、綦毋居士游法華寺高頂臨湖亭 皎然 
仁坊標絕境，廉守躡高蹤。天曉才分刹，風傳欲盡鐘。城中歸路遠，湖上碧山重。水照千花界，雲開七葉峰。寒芳艾綬滿，空翠白綸濃。逸韻知難繼，佳遊恨不逢。仍聞撫禪石，為我久從容。
秋日遙和盧使君游何山寺宿敡上人房論涅盤經義 皎然 
江郡當秋景，期將道者同。跡高憐竹寺，夜靜賞蓮宮。古磬清霜下，寒山曉月中。詩情緣境發，法性寄筌空。翻譯推南本，何人繼謝公。
酬秦山人系題贈 皎然 
出齋步杉影，手自開禪扉。花滿不汙地，雲多從觸衣。思山石蘚淨，款客露葵肥。果得宗居士，論心到極微。
奉酬袁使君高寺院新亭對雨 皎然 
茲亭跡素淺，勝事並隨公。法界飄香雨，禪窗灑竹風。浮煙披夕景，高鶴下秋空。冥寂四山久，甯期此會同。
奉酬顏使君真卿見過郭中寺寺無山水之賞…以答焉 皎然 
州西柳家寺，禪舍隱人間。證性輕觀水，棲心不買山。履聲知客貴，雲影悟身閑。彥會前賢事，方今可得攀。
酬烏程楊明府華雨後小亭對月見呈 皎然 
夜涼喜無訟，霽色搖閒情。暑退不因雨，陶家風自清。凝弦停片景，發詠靜秋聲。何事禪中隱，詩題忽記名。
自蘇州訪醫回酬盧士關判官見贈 皎然 
尋醫初疾理，忽憶故山雲。遠訪桑公子，還依柳使君。周旋承惠愛，佩服比蘭熏。從事因高唱，秋風起處聞。
題沈道士新亭 皎然 
何處好攀躋，新亭俯舊溪。坐中千里近，簷下四山低。小浦依林曲，回塘繞郭西。桃花春滿地，歸路莫相迷。
送盧仲舒移家海陵 皎然 
世故多離散，東西不可嗟。小秦非本國，楚塞複移家。海島無鄰里，鹽居少物華。山中吟夜月，相送在天涯。
陪盧使君登樓送方巨之還京 皎然 
萬里汀洲上，東樓欲別離。春風潮水漫，正月柳條寒。旅逸逢漁浦，清高愛鳥冠。雲山寧不起，今日向長安。
同裴錄事樓上望 皎然 
退食高樓上，湖山向晚晴。桐花落萬井，月影出重城。水竹涼風起，簾幃暑氣清。蕭蕭獨無事，因見蒞人情。
寓興 皎然 
天下生白榆，白榆直上連天根。高枝不知幾萬丈，因問老仙求種法，老仙咍我愚不答。始知此道無所成，
寄常一上人 皎然 
雁塞五山臨汗漫，雲州一路出青冥。何因請住嘉祥寺，內史新修湖上亭。
送秘上人遊京 皎然 
共君方異路，山伴與誰同。日冷行人少，時清古鎮空。暖瓶和雪水，鳴錫帶江風。撩亂終南色，遙應入夢中。
賦得啼猿送客 皎然 
萬里巴江外，三聲月峽深。何年有此路，幾客共沾襟。斷壁分垂影，流泉入苦吟。淒涼離別後，聞此更傷心。
南樓望月 皎然 
夜月家家望，亭亭愛此樓。纖雲溪上斷，疏柳影中秋。漸映千峰出，遙分萬派流。關山誰複見，應獨起邊愁。
尋陸鴻漸不遇 皎然 
移家雖帶郭，野徑入桑麻。近種籬邊菊，秋來未著花。扣門無犬吠，欲去問西家。報導山中去，歸時每日斜。
懷舊山 皎然 
一坐西林寺，從來未下山。不因尋長者，無事到人間。宿雨愁為客，寒花笑未還。空懷舊山月，童子念經閑。
宿吳匡山破寺 皎然 
雙峰百戰後，真界滿塵埃。蔓草緣空壁，悲風起故台。野花寒更發，山月暝還來。何事池中水，東流獨不回。
九月十日 皎然 
愛殺柴桑隱，名溪近訟庭。掃沙開野步，搖舸出閑汀。宿簡邀詩伴，餘花在酒瓶。悠然南望意，自有峴山情。
秋晚宿破山寺 皎然 
秋風落葉滿空山，古寺殘燈石壁間。昔日經行人去盡，寒雲夜夜自飛還。
青陽上人院說金陵故事 皎然 
君說南朝全盛日，秣陵才子更多人。千年秋色古池館，誰見齊王西邸春。
送僧之京師 皎然 
綿綿渺渺楚雲繁，萬里西歸望國門。禪子初心易淒斷，秋風莫上少陵原。
送許丞還洛陽 皎然 
剡茗情來亦好斟，空門一別肯沾襟。悲風不動罷瑤軫，忘卻洛陽歸客心。
題湖上草堂 皎然 
山居不買剡中山，湖上千峰處處閑。芳草白雲留我住，世人何事得相關。
酬李司直縱諸公冬日遊妙喜寺題照、昱二上人房…述 皎然 
達賢貴貞隱，常懼跡不滅。遂與永公期，遺身坐林樾。華軒何轔轔，為我到幽絕。心境寒草花，空門青山月。潘生獨不見，清景屢盈缺。林下常寂寥，人間自離別。何時解輕佩，來稅丘中轍。
贈烏程李明府伯宜、沈兵曹仲昌 皎然 
水國苦凋瘵，東皋豈遺黍。雲陰無盡時，日出常帶雨。昨夜西溪漲，扁舟入簷廡。野人同鳥巢，暴客若蜂聚。歲晏無鬥粟，寄身欲何所。空羨鸞鶴姿，翩翩自輕舉。
奉酬顏使君真卿、王員外圓宿寺兼送員外使回 皎然 
魯公邀省客，貧寺人過少。錦帳惟野花，竹屏有窗筱。朝行石色淨，夜聽泉聲小。釋事情已高，依禪境無擾。超遙長路首，悵望空林杪。離思從此生，還將此心了。
杼山上峰和顏使君真卿、袁侍禦五韻賦得印字…之會 皎然 
道情寄遠嶽，放曠臨千仞。香路延絳騶，華泉寫金印。日欹諸天近，雨過三華潤。留客雲外心，忘機松中韻。靈嘉早晚期，為布東山信。
同薛員外誼喜雨詩兼上楊使君 皎然 
積旱忽飛澍，烝民心亦傾。郊雲不待族，雨色飛江城。燋稼濯又發，敗荷滋更榮。時隨霧縠重，乍集柳絲輕。一宿恐魚飛，數朝征鸛鳴。毒暑澄為冷，高塵滌還清。乃知陰騭數，制在造化情。及此接歡賀，臨風聞頌聲。
南湖春泛有客自北至說友人岑元…敘相思之志以寄焉 皎然 
故人隔楚水，日夕望芳洲。春草思眇眇，征雲暮悠悠。心期無形影，跡曠成阻修。有客江上至，知君佐雄州。鏗鏘佩蒼玉，躞蹀驅絳騶。伊昔中峰心，從來非此流。資予長生訣，希彼高山儔。此情今如何，宿昔師吾謀。別年謁禪老，更添石室籌。深見人間世，飄如水上漚。蟬號齊王邸，月苦隋帝樓。聲華盡冥寞，麋鹿徒呦呦。我有一字教，坐然遺此憂。何煩脫珪組，不用辭王侯。只在名位中，空門兼可遊。
同薛員外誼久旱感懷寄兼呈上楊使君 皎然 
皇天鑒不昧，愐想何亢極。絲雨久愆期，綺霞徒相惑。陰雲舒又卷，濯枝安可得。涸井不累瓶，幹溪一憑軾。赤地芳草死，飆塵驚四塞。戎冠夜刺閨，民荒歲傷國。賴以王猷盛，中原無凶慝。楊公當此晨，省災常旰食。獨感下堂雨，偏嘉越境域。秋郊天根見，我疆看稼穡。請回雲漢詩，為君歌樂職。
兵後早春登故鄣南樓望昆山寺白鶴觀示清道人並沈道士 皎然 
新陽故樓上，眇眇傷遐眷。違世情易忘，羈時得無倦。春歸華柳發，世故陵穀變。擾擾陌上心，悠悠夢中見。蒼林有靈境，杳映遙可羨。春日倚東峰，華泉落西甸。鐘聲在空碧，幡影搖蔥蒨。緬想山中人，神期如會面。別離芳月積，岐路浮雲偏。正□入空門，仙君依苦縣。隳形舍簪紱，烹玉思精煉。事外宜我心，人間豈予戀。身遺世自薄，道勝名必賤。耳目何所娛，白雲與黃卷。
酬烏程楊明府華將赴渭北對月見懷 皎然 
釋印及秋夜，身閑境亦清。風襟自瀟灑，月意何高明。聞說武安君，萬里驅妖精。開府集秀士，先招士林英。晉家用元凱，亦是魯諸生。北望撫長劍，感君知已行。邊塵昏玉帳，殺氣凝金鐙。大敵折齊俎，一書下聊城。翻飛青雲路，宿昔滄洲情。
酬邢端公濟春日蘇台有呈袁州李使君…辛陽王三侍禦 皎然 
大賢當佐世，堯時難退身。如何丹霄侶，卻在滄江濱。柳色變又遍，鶯聲聞亦頻。賴逢宜春守，共賞南湖春。營道知止足，飾躬無緇磷。家將詩流近，跡與禪僧親。放曠臨海門，翱翔望雲津。雖高空王說，不久山中人。
奉和裴使君清春夜南堂聽陳山人彈白雪 皎然 
春宵凝麗思，閑坐開南圍。郢客彈白雪，紛綸發金徽。散從天上至，集向瓊台飛。弦上凝颯颯，虛中想霏霏。通幽鬼神駭，合道精鑒稀。變態風更入，含情月初歸。方知阮太守，一聽識其微。
答孟秀才 皎然 
羸疾依小院，空閒趣自深。躡苔憐靜色，掃樹共芳陰。物外好風至，意中佳客尋。虛名誰欲累，世事我無心。投贈荷君芷，馨香滿幽襟。
酬崔侍禦見贈 皎然 
買得東山后，逢君小隱時。五湖游不厭，柏署跡如遺。市隱何妨道，禪棲不廢詩。與君為此說，長破小乘疑。
贈柳喜得嵩山法門自號嵩山老 皎然 
一見嵩山老，吾生恨太遲。問君年幾許，曾出上皇時。
酬李補闕紓 皎然 
不住東林寺，雲泉處處行。近臣那得識，禪客本無名。
湖南蘭若示大乘諸公 皎然 
未到無為岸，空憐不系舟。東山白雲意，歲晚尚悠悠。
兵後經永安法空寺寄悟禪師 皎然 
常說人間法自空，何言出世法還同。微蹤舊是香林下，吾知世代相看盡，誰悟浮生似影公。
春日杼山寄贈李員外縱 皎然 
南山唯與北山鄰，古樹連拳伴我身。黃鶴有心多不住，欲掇幽芳聊贈遠，郎官那賞石門春。
酬秦山人贈別二首 皎然 
知君高隱占賢星，卷葉時時注佛經。姓被名公題舊裏，我有主人江太守，如何相伴住禪靈。誰知臥病不妨禪，跡寄詩流性似偏。葉示黃金童子愛，對此留君還欲別，應思石de訪春泉。
山居示靈澈上人 皎然 
晴明路出山初暖，行踏春蕪看茗歸。乍削柳枝聊代劄，外物寂中誰似我，松聲草色共無機。
遙和康錄事李侍禦萼小寒食夜重集康氏園林 皎然 
習家寒食會何頻，應恐流芳不待人。已愛治書詩句逸，誰見柰園時節共，還持綠茗賞殘春。
釋裴循春愁 皎然 
蝶舞鶯歌喜歲芳，柳絲嫋嫋蕙帶長。江南春色共君有，何事君心獨自傷。
西白溪期裴方舟不至 皎然 
望君不見複何情，野草閑雲處處生。應向秦時武陵路，花間寂曆一人行。
勞山憶棲霞寺道素上人久期不至 皎然 
遠寺蕭蕭獨坐心，山情自得趣何深。泉聲稍滴芙蓉漏，貪閑不記前心偈，念別聊為出世吟。更待花開遍山雪，
酬秦山人出山見呈 皎然 
手攜酒榼共書幃，回語長松我即歸。若是出山機已息，嶺雲何事背君飛。
酬秦山人見尋 皎然 
左右香童不識君，擔簦訪我領鷗群。山僧待客無俗物，唯有窗前片碧雲。
宿法華寺簡靈澈上人 皎然 
至道無機但杳冥，孤燈寒竹自青熒。不知何處小乘客，一夜風來聞誦經。
潛別離 皎然 
烏頭雖黑白有時，唯有潛離與暗別，彼此甘心無後期。